ПРОМОЦИЯ ФИЛИАЛ ВЕЛИКО ТЪРНОВО

ВИПУСК 2019

Слово на Ректора

**Проф. д-р Красимир Иванов, дмн**

*Дами и господа,*

*След броени минути ще станете свидетели на церемонията по връчване на дипломите на тридесет и три медицински сестри и акушерки от първия випуск на филиала на Медицински университет – Варна във Велико Търново. И знаете ли кое прави моментът още по-специален? Това, че всички те са избрали да започнат професионалната си кариера тук, в България!*

*На практика следването на медицинските сестри и акушерки никак не е лесно - по време на своето 4-годишно обучение те трябва да издържат близо 80 семестриални и 4 държавни изпита. На фона на това съвсем логично идва и въпросът - кое мотивира тези млади жени да преминат през трудностите на обучението, за да се сблъскат с проблемите и трудностите в системата?*

*Има нещо повече от размера на заплащането като мотив за работа... Има нещо повече от престижа на професията, като основание за ангажираност и нещо повече от желанието за професионална реализация...*

*И това е любовта към човека. Любовта към живота и онази невидима сила, благодарение на която съществуваме.*

*Но има и нещо друго – изключително силен дух!*

*А нима старопрестолният град не е оцелял през вековете именно благодарение на този силен дух? Развитието на книжовността, отхвърляне на чуждоверието, запазване на българското, на традициите и завета на предците... Не случайно Велико Търново бе обявен за историческа и духовна столица на България. Град с над 6 хилядолетна история, люлка на духовността, книжовността и държавността, град, превърнал се в най-значимия политически, икономически, културен и религиозен център на България като столица на Втората българска държава.*

*Гледам тези млади дами пред себе си и знам - те носят в жилите си кръвта на болярите, носят този несломим дух, който винаги ще им помага да се справят с трудностите!*

*И искам да им кажа: възхищавам се на куража, смелостта и любовта, които носите в сърцата си, драги абсолвенти! Гордея се с вас и вярвам във вас!*

*И може би няма да е пресилено, ако кажа, че героите на нашето време са именно младите хора като Вас, които избират да останат в страната си и да бъдат полезни на своите сънародници.*

*Не един са примерите от историята, когато във времена на криза и духовен упадък, израз на дълбок патриотизъм и безкористно родолюбие за нашите предци е било да потърсят упора и вяра за по-добро бъдеще именно в образованието. Тук специални благодарности бих искал да отправя към кмета на град Велико Търново, областната управа и обществеността, защото без усилията и желанието на всички вас, Филиалът на Медицински университет – Варна нямаше да бъде днес реалност. Вие оправдахте и защитихте необходимостта от разкриването му във вашия град, от това във Велико Търново да се обучават едни от най-търсените и нужни медицински кадри в страната ни. Подпомагайки разкриването на тази образователна институция, направихте най-ценната инвестиция, която ще се възвръща многократно! Защото само образованите хора с големи сърца, носят истинската сила да променят бъдещето на страната си!*

*Но най-важното е, че тези смели дами, няма да си стегнат куфарите и да тръгнат с наученото, а ще останат тук в родината си, за да се грижат за българските пациенти, за българските майки, за българските деца. Като българска образователна институция ние си даваме сметка, че не е достатъчно да образоваме, а да изградим умения и професионални навици у младите хора. Можем да кажем, че сме изпълнили мисията си, само ако тези млади хора останат в страната ни.*

*Защото тя се нуждае от тях!*

*Драги абсолвенти,*

*Бъдете здрави и дарявайте здраве и живот!*

*Следвайте сърцата си!*

*Уповавайте се на силата на духа, който носите!*

*Вярвайте в себе си и във възможностите си!*

*На добър час на всички!*